კრისტალ ბოუერსოქსი

კრისტალ ლინ ბოუერსოქსი (; დ. 4 აგვისტო, 1985, ელისტონი, ოჰაიო, აშშ) — ამერიკელი მომღერალი, სიმღერების ავტორი და მსახიობი. ის მეორე ადგილზე გავიდა American Idol-ის მეცხრე სეზონში.

მუსიკოსის სადებიუტო ალბომი, Farmer's Daughter, გამოვიდა 2010 წლის 14 დეკემბერს. მან თავისი რიგით მეორე ალბომი, All That for This, 2013 წლის 26 მარტს გამოუშვა.

 ადრეული ცხოვრება 
ბოუერსოქსი და მისი ტყუპისცალი ძმა, კარლი, დაიბადნენ ელისტონში, ოჰაიო 1985 წლის 4 აგვისტოს. მუსიკოსის მშობლები განქორწინდნენ, როდესაც ის ორი წლის იყო. ექვსი წლის ასაკში მას დაუსვეს პირველი ტიპის დიაბეტის დიაგნოზი. ბოუერსოქსი სწავლობდა Oak Harbor High School-ში, მოგვიანებით კი გადავიდა ტოლედოს ხელოვნების სკოლაში. ის მღეროდა მუსიკალურ ანსამბლში და უკრავდა ფლეიტაზე სკოლის მარშის გუნდში. ბოუერსოქსმა თავისი პირველი კონცერტი 10 წლის ასაკში ჩაატარა. ის მღეროდა ტოლედოს ადგილობრივ ბარებში, მათ შორის Papa's Tavern-სა და The Village Idiot-ში.

ჩვიდმეტი წლის ასაკში ის საცხოვრებლად გადავიდა ჩიკაგოში, სადაც ქუჩაში დაკვრა დაიწყო. 2006 წელს ჩიკაგოს კულტურის საქმეთა დეპარტამენტმა ის აირჩია წარმომადგენლად პროგრამაში „Experience Chicago“, რომელიც გაიმართა ბირმინგემში. 2007 წელს, ბოუერსოქსმა დაიწყო პატარა ტურნე. მან იმღერა სხვადასხვა ქალაქში, შორის: მემფისში, ოახაკაში, ანკარასა და სტამბოლში.  მას შეეძინა ვაჟი, ენტონი ლევი მეისონი, 2009 წელს.

 კარიერა 
ბოუერსოქსმა მონაწილეობა მიიღო American Idol-ის მეცხრე სეზონში, სადაც შესარჩევ ტურზე იმღერა ჯენის ჯოპლინის  „Piece of My Heart". 2010 წლის 2 მარტს ბოუერსოქსი საავადმყოფოში გადაიყვანეს დიაბეტური კეტოაციდოზის (DKA) გამო. 

ბოუერსოქსი იყო პირველი ქალი კონკურსანტი, რომელიც American Idol-ის ფინალში გავიდა მას შემდეგ, რაც ჯორდინ სპარკსმა მოიგო კონკურსი 2007 წელს. ბოუერსოქსი გავიდა კონკურსის ფინალში, თუმცა ვერ მოიგო ის და დაიკავა მეორე ადგილი. 2010 წლის 27 მაისს, American Idol-ის ფინალის მეორე დღეს, ცნობილი გახდა, რომ მუსიკოსმა კონტრაქტი გააფორმა ლეიბლებთან 19 Entertainment და Jive Records. აქედან მალევე, გამოვიდა მუსიკოსის რიგით პირველი, სადებიუტო სინგლი „Up to the Mountain".

მუსიკოსის სადებიუტო ალბომი, Farmer's Daughter, გამოვიდა 2010 წლის 14 დეკემბერს. ბოუერსოქსმა შეასრულა თავისი სინგლი „Farmer's Daughter“ ელენ დეჯენერესის შოუში 2010 წლის 16 დეკემბერს.

2011 წლის 7 ოქტომბერს RCA Music Group-მა შეიძინა Jive Records, Arista Records და J Records. შესაბამისად, ამ სამი ლეიბლის ქვეშ მოღვაწე მუსიკოსები მომავალ ნამუშევრებს RCA Records-ის ქვეშ გამოუშვებდნენ, მათ შორის იყო ბოუერსოქსიც. მუსიკოსი სამსახიობო დებიუტი შედგა სერიალ Body of Proof-ის მეორე სეზონში. 2012 წლის ოქტომბერში, მუსიკოსმა ხელი მოაწერა ხელშეკრულებას ლეიბლთან Shanachie Records.

2013 წლის 7 იანვარს ცნობილი გახდა, რომ ბოუერსოქსის რიგით მეორე სტუდიური ალბომი, All That for This, გამოვიდოდა 2013 წლის 26 მარტს. ალბომის პროდიუსერი იყო ჯგუფ Los Lobos-ის წევრი სტივ ბერლინი. ბოუერსოქსმა ალბომის წამყვანი სინგლი „Dead Weight" შეასრულა გადაცემაში On Air with Ryan Seacrest 2013 წლის 5 თებერვალს.

მუსიკოსმა დაიწყო ალბომის ტურნე 2013 წლის 1 მარტს. 2013 წლის 25 მარტს, ბოუერსოქსი გამოვიდა გადაცემაში The Tonight Show ჯეი ლენოსთან ერთად და შეასრულა თავისი სიმღერა „Movin' On“. გადაცემაში მუსიკოსმა გამოაცხადა, რომ ის ითამაშებდა ბროდვეის მიუზიკლში Always, Patsy Cline. 2013 წლის 11 ივნისს ცნობილი გახდა, რომ მუსიკოსი იმღერებდა ლანკასტერის მუსიკალურ ფესტივალზე ლანკასტერში, ოჰაიო, 2013 წლის 27 ივნისს.

მუსიკოსი ნომინირებული იყო 2010 წლის Teen Choice Awards-ზე Female Reality/Variety Star-ის კატეგორიაში, თუმცა მან ვერ მოიპოვა ეს ჯილდო.

 პირადი ცხოვრება 
ბოუერსოქსი და მუსიკოსი ბრაიან უოკერი დაქორწინდნენ 2010 წლის 10 ოქტომბერს, Uncommon Ground Café-ში, რესტორანში, სადაც წყვილი ერთმანეთს შეხვდა ექვსი წლის წინ. 2013 წლის 6 მაისს ისინი ერთმანეთს დაშორდნენ.

2013 წლის 26 ნოემბერს კონცერტზე მუსიკოსმა განაცხადა, რომ ბისექსუალია.

 რესურსები ინტერნეტში 

 ოფიციალური საიტი

 სქოლიო 

კატეგორია:დაბადებული 4 აგვისტო
კატეგორია:დაბადებული 1985
კატეგორია:ამერიკელი მუსიკოსები
კატეგორია:ამერიკელი მომღერლები
კატეგორია:ამერიკელი ქალი მომღერლები
კატეგორია:აშშ-ის შემსრულებლები
კატეგორია:XXI საუკუნის ამერიკელი ქალი მომღერლები
კატეგორია:ცოცხალი ადამიანები